Opholdsstedet Solhaven i Farsø har indgivet sin egen konkurserklæring. Det skete torsdag, skriver tv2.dk. På mandag starter straffesagen mod en række medarbejdere på opholdsstedet og den tidligere leder af Solhaven Søren Virenfeldt. Anklageskriftet fortæller om både vold og ulovlig tvang. TV2/Nord har været i kontakt med den nuværende forstander af opholdsstedet, Frank Sørensen, men han har ikke ønsket at kommentere sagen overhovedet. Fagforeningen Socialpædagogerne, der organiserer de ansatte på Solhaven har fredag modtaget henvendelser fra flere medlemmer, der ikke har modtaget deres løn i dag. - Der kan sagtens komme flere henvendelser efter weekenden, når folk får set på deres konto, siger kredsformand for Socialpædagogerne i Nordjylland Peter Kristensen til TV2/Nord. Tv2.dk skriver, at det er den dårlige presseomtale i forbindelse med den verserende politisag, der har fået kommunerne til at tøve med at sende unge til stedet. Det skulle have fået økonomien på gyngende grund, og nu er der altså indgivet konkursbegæring. Solhavens klienter, der er kriminelle unge, overtages ifølge tv2.dk af opholdsstedet Kanonen i Hinnerup. Straffesagen begynder 2. august i Retten i Aalborg.

Referat:
Det omstridte opholdssted har selv indgivet konkursbegæring.